《得家书报敝居紫丁香盛开怅然有感》
宋代·吴芾

我家丁香大盈丈，天公靳惜非丹材。
去年花开香满屋，我方局促缠悲哀。
准拟今年必无事，尽可花下相追陪。
何期顿与花隔绝，斗粟牵从江上来。
前日我家寄书至，为报堂前花正开。
熏人已如兰麝喷，照眼还若锦绣堆。
狂蜂游蝶自来往，旧成蹊处今生苔。
主人有花不解赏，向来何以事栽培。
置书不觉双泪堕，人事好乖如此哉。
嗟我行年近六十，鬓发星星心已灰。
纵使从今得自便，此生看花能几回。
况复奔驰未能已，断蓬正滚风中埃。
欲往一见尚不可，敢望近前持酒杯。
须知轩冕傥来耳，不如归去山之隈。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。